डॉक्टर बोले- फेफड़ों पर असर नहीं, सीवर में इंडस्ट्रियल वेस्ट से जानलेवा रिएक्शन की आशंका
Punjab Ludhiana Gas Leak Death Tolls - 11 Killed In Giaspura Area. Follow Ludhiana Gas Leak Case Latest News, Updates And Death Tolls On Dainik Bhaskar. लुधियाना के ग्यासपुरा में रविवार सुबह गैस लीक होने से 2 बच्चों समेत 11 लोगों की मौत हो गई। ये कौन सी गैस थी, अभी पता नहीं चला है।
पंजाब में लुधियाना के ग्यासपुरा में रविवार सुबह गैस लीक होने से 2 बच्चों समेत 11 लोगों की मौत हो गई। ये कौन सी गैस थी, शाम 6 बजे तक पता नहीं चल सका। मृतकों की बॉडी की जांच करने वाले डॉक्टर ने बताया कि दिमाग में जहर पहुंचने की वजह से मौतें हुईं। डेड बॉडीज के फेफड़ों पर इसका कोई असर नहीं हुआ।
ग्यासपुरा में हादसे के बाद भास्कर की टीम पहुंची। जिस बिल्डिंग से गैस रिसने की बात कही जा रही है, वह एक करियाना स्टोर और मिल्क बूथ है। नजदीक ही सीवर लाइन गुजर रही है। अब तक हुई जांच में सामने आया है कि सीवर में केमिकल डाला गया था, जिसके चलते जहरीली गैस बन गई।
11 मौतों पर बोले अधिकारी- गैस का असर सीधा ब्रेन पर हुआ
हादसे के बाद मौके पर पहुंची लुधियाना की डिप्टी कमिश्नर (DC) सुरभि मलिक ने कहा, "जिन लोगों की मौत हुई, उनके रेस्पिरेटरी सिस्टम में दम घुटने का कोई लक्षण नहीं दिखा। मौत की वजह न्यूरोटॉक्सिन (नर्वस सिस्टम पर असर करने वाला जहर) हो सकता है।
हो सकता है कि सीवरेज मैनहोल में केमिकल रिएक्शन हुआ हो। नेशनल डिजास्टर मैनेजमेंट फोर्स (NDRF) की टीमें बुलाई गई हैं। गैस लीकेज की जांच के लिए मशीनें लगाई गई हैं। सीवरेज मेनहोल से सैंपल लिए गए हैं। बॉडीज का पोस्टमॉर्टम होगा और ब्लड सैंपल भी लिए जाएंगे।"
सेहत मंत्री बोले- हाइड्रोजन सल्फाइड के लक्षण
शाम को घटनास्थल पर पहुंचे पंजाब के सेहत मंत्री बलबीर सिंह ने कहा कि यह हादसा सीवरेज की गैस की वजह से हुआ। उन्होंने शुरुआती जांच में हाइड्रोजन सल्फाइड के लक्षण होने की बात कही। सेहत मंत्री ने कहा कि इलाके से अभी भी स्मेल आ रही है। गैस का आगे फैलाव रोकने के लिए NDRF की टीमें लगी हुई हैं। जब तक पूरा इलाका सेफ नहीं हो जाता, लोगों को वहां नहीं जाने दिया जाएगा।
गैस लीक की 3 वजहें हो सकती हैं...
1. गैस सीवर लाइन से लीक हुई हो
जिस जगह गैस रिसाव से लोगों की मौत हुई, उसके पास से सीवर लाइन गुजर रही है। ऐसे में आशंका है कि गैस यहीं से लीक हुई। सीवरेज लाइन से निकली यह जहरीली गैस इलाके में फैल गई। जो लोग संपर्क में आ गए, वे बेहोश होते गए। इसका लीकेज पॉइंट उसी गोयल कोल्ड ड्रिंक्स की दुकान के पास है, जहां सबसे ज्यादा लोगों की मौत हुई।
2. सीवर लाइन में कोई जहरीला केमिकल डाला गया
आशंका है कि सीवर लाइन में केमिकल रिएक्शन हुआ हो। इस लाइन में पहले ही जहरीली गैस रहती है। हो सकता है कि किसी ने जहरीला केमिकल फेंका हो। इसके रिएक्शन के चलते ऐसी जहरीली गैस बनी, जिसने लोगों की जान ले ली। लुधियाना के पुलिस कमिश्नर मनदीप सिद्धू ने भी कहा कि ऐसा हो सकता है कि किसी ने इंडस्ट्रियल वेस्ट को मिटाने के लिए केमिकल को सीवर में डाला हो जिसके बाद गैस रिसाव हुआ हो। हादसे के बाद अस्पताल पहुंचे इलाके के लोगों ने भी शनिवार रात बरसात के दौरान सीवरेज में इंडस्ट्री का केमिकल वेस्ट डाले जाने की बात कही।
3. जहरीली गैस मैनहोल के टूटे ढक्कनों से रिसी हो
जिस दुकान के पास लोगों की मौत हुई, वहां सीवर लाइन के मैनहोल के ढक्कन टूटे मिले हैं। पुलिस ने आशंका जताई कि सीवर के अंदर जो गैस बनी, वह इन्हीं टूटे हुए ढक्कनों से बाहर निकली।
सवाल- क्या दुकान में कुछ लीक हुआ?
सवाल यह भी है कि क्या करियाना स्टोर और मिल्क बूथ में कुछ ऐसा था, जो लीक हुआ है। ज्यादातर मृतक यहां और आसपास के इलाकों के ही हैं। शुरुआती जांच में प्रशासन और पुलिस इस आशंका से इनकार कर रहे हैं। पुलिस की फॉरेंसिंक टीमें इलाके से सीवरेज के पानी के सैंपल भरकर जांच के लिए ले गई।
लोग बोले- रात में डाला गया सीवरेज लाइन में केमिकल
लुधियाना सिविल अस्पताल पहुंचे कई लोगों ने भी बताया कि अक्सर बरसात के दौरान इस इलाके की डाइंग और केमिकल इस्तेमाल करने वाली फैक्ट्रियों से वेस्ट केमिकल सीवरेज में बहाया जाता है। शनिवार रात भी हल्की बारिश होने के बाद ऐसा केमिकल सीवरेज में छोड़ा गया था। रविवार सुबह ग्यासपुरा के इस मोहल्ले में सीवरेज जाम था।
लोगों ने दावा किया कि करियाना स्टोर चलाने वाले गौरव गोयल और उसके भाई सौरव ने सुबह जाम पड़ी सीवरेज लाइन में डंडे वगैरह मारे ताकि पानी निकल जाए। सीवरेज लाइन में पहला डंडा मारते ही 35 साल का सौरव वहीं गिर पड़ा। उसके बाद गैस फैलनी शुरू हो गई जिसमें सौरव की पत्नी प्रीति और मां कमलेश गोयल की मौत हो गई।
सौरव के 50 वर्षीय भाई गौरव की हालत गंभीर बनी हुई है। डॉ. कविलाश का घर सीवरेज मेनहोल के पास था इसलिए उनके घर के पांचों सदस्यों की मौत हो गई।
CP ने कहा- फेफड़े ठीक मिले, ब्रेन पर इफेक्ट
लुधियाना के पुलिस कमिश्नर मनदीप सिद्धू ने कहा- डॉक्टरों ने बताया कि मरने वालों के फेफड़े ठीक हैं। इस गैस से उनके ब्रेन पर इफेक्ट हुआ। इसी वजह से मौत हुई। सोमवार को मेडिकल बोर्ड बनाकर मरने वालों का पोस्टमॉर्टम कराया जाएगा। उनके ब्लड सैंपल भी लिए जाएंगे। NDRF की टेक्निकल टीम यहां पहुंच चुकी है। उनके पास मशीनें हैं, जो गैस के बारे में पूरी जानकारी दे देंगी।
सिद्धू ने कहा- ऐसा लग रहा है कि किसी ने इंडस्ट्रियल वेस्ट को डिस्पोज ऑफ करने के लिए केमिकल को सीवर में डाल दिया। जिसके बाद सीवर की गैस से मिलने के बाद कोई ऐसी गैस निकली है, जिससे यह मौतें हुई हैं।
लुधियाना गैस लीक हादसे से जुड़ी ये खबरें भी पढ़ें:-
लुधियाना में गैस लीक... 11 की मौत, कई बीमार:मरने वालों में 2 बच्चे, 5 महिलाएं; रिहायशी इमारत में बने मिल्क बूथ में हुआ हादसा
लुधियाना में रविवार सुबह गैस लीकेज से 11 लोगों की मौत हो गई। मृतकों में 5 महिलाओं और 4 पुरुषों समेत 2 बच्चे शामिल हैं। बच्चों की उम्र 10 और 13 साल है। हादसा शहर के ग्यासपुरा इंडस्ट्रियल एरिया के नजदीक एक इमारत में बने मिल्क बूथ में सुबह 7:15 बजे हुआ। लुधियाना की एसडीएम स्वाति ने बताया कि गैस रिसाव के बाद 12 लोग बेहोश भी हो गए। पूरी खबर पढ़ें...
गैस लीक हादसे में 3 परिवारों के 10 लोग मरे:लुधियाना में मरने वाले ज्यादातर बिहार के; महिला समेत 4 लोग अस्पताल में भर्ती
पंजाब के लुधियाना में हुए गैस लीक हादसे में 3 परिवारों के 10 लोगों की मौत हो गई। जबकि मरने वाले एक युवक की अभी पहचान नहीं हो पाई है। महिला समेत 4 लोगों का अस्पताल में इलाज चल रहा है। मृतकों में ज्यादातर लोग बिहार के रहने वाले हैं। उनके शवों को लुधियाना के सिविल अस्पताल में लाया गया है। यहां परिजनों का रो-रोकर बुरा हाल है। पूरी खबर पढ़ें...
लुधियाना गैस लीक कांड की PHOTOS: सुबह सड़कों पर बेसुध पड़े मिले लोग, पुलिस ने उठाकर अस्पताल पहुंचाया; ड्रोन से छतों पर सर्च
पंजाब के लुधियाना में गैस लीक होने से 11 लोगों की मौत हो गई। मृतकों में 2 बच्चों समेत 5 महिलाएं और 4 पुरुष शामिल हैं। जिस इमारत में यह हादसा हुआ, वहां दूध का बूथ है। जो भी लोग सुबह दूध लेने के लिए आए, वह बेहोश होते चले गए। मौके पर ही वह बेसुध हो गए। मृतकों के शवों को सिविल अस्पताल में भिजवाया गया है। वहां उनके परिजनों का रो-रोकर बुरा हाल है। (पढ़ें पूरी खबर)